Utpekt som politikvinnens falske ektemann - sporløst borte
Spesialenheten mener 25-åringen inngikk et proforma ekteskap med en 14 år eldre kvinnelig politioverbetjent i Politiets utlendingsenhet (PU). Hun møter som tiltalt i Asker og Bærum tingrett mandag. Juridisk rådgiver Camilla Lie i Spesialenheten er påtaleansvarlig i begge sakene. – Vi har ikke klart å få tiltalen forkynt for mannen. Jeg vet ikke hva som har skjedd med ham, sier Lie. Hun opplyser at Spesialenheten jobber med å få tiltalen forkynt for mannen. – Men vi ønsker ikke å gå inn på hvilke konkrete tiltak som gjøres i den forbindelse. Advokat Torbjørn Evjenth er oppnevnt som forsvarer til mannen som er sporløst borte. – Jeg har ikke vært i kontakt med ham. Jeg vet ikke hva som har skjedd med ham, sier advokaten.Den pakistanske 25-åringen er tiltalt for falsk forklaring i forbindelse med søknad om familiegjenforening med en kvinnelig politioverbetjent i Politiets utlendingsenhet. VG omtalte i fjor høst at også hun er tiltalt. På jobben var den kvinnelige politioverbetjenten et forbilde i norsk politi. Hjemme skal politikvinnen ha hatt to nepalske kvinner i ulovlig arbeid. De to kvinnene skal ha passet barna og gjort husarbeid – selv om de manglet arbeidstillatelse. Den kvinnelige politibetjenten i Politiets utlendingsenhet er tiltalt for ulovlig bruk av en utlendings arbeidskraft som ikke har nødvendig tillatelse etter loven. Tiltalen mot politikvinnen er tatt ut av sjefen for Spesialenheten for politisaker, Jan Egil Presthus. Han har tatt forbehold om at det også kan bli lagt ned påstand om at politikvinnen fratas stillingen i politiet, eller for fremtiden fratas retten til å ha stilling i politiet.Politioverbetjenten har i flere år jobbet i Politiets utlendingsenhet, som har ansvaret for pågripelser og uttransporteringer av personer som har fått avslag på asylsøknad eller som oppholder seg ulovlig i landet. Politioverbetjenten er også tiltalt for å ha gitt vesentlig uriktige eller åpenbart villedende opplysninger i forbindelse med det Spesialenheten mener er et proformaekteskap med 25-åringen. Ifølge tiltalen mot politioverbetjenten skal hun den 3. januar 2013 ved Bærum politistasjon, i anledning søknad om oppholdstillatelse ved familiegjenforening, oppgitt at hun bodde sammen med 25-åringen som var registrert som hennes ektefelle, til tross for at dette ikke var tilfelle.– Etter Spesialenhetens oppfatning er det forhold at tiltalen ikke er forkynt for mannen uten betydning for saken mot politikvinnen, opplyser juridisk rådgiver Camilla Lie i Spesialenheten. Politikvinnens forsvarer, advokat Mette Yvonne Larsen, er uenig i dette. – Vitnet er meget sentralt for saken, fordi det springende punkt er hvem som leverte søknaden familiegjenforening. Det vitnet som ikke møter ville hatt sentral informasjon om dette som etter vår oppfatning vil vise at tiltaleposten ikke burde eksistert. Jeg ble nylig varslet, da jeg spurte, at han ikke var stevnet. Jeg reiser derfor spørsmålet om det har vært gjort nok for å finne ham, skriver Larsen i en e-post.Saken ble rullet opp av politiet i Asker og Bærum politidistrikt vinteren 2013. Politiet hadde allerede da fått rettens kjennelse til å foreta en hemmelig ransaking av hjemmet til den siktede. Innledningsvis var den tiltalte politioverbetjenten siktet for menneskehandel, noe som ikke holdt helt frem til tiltale. Kvinnens forsvarer, Mette Yvonne Larsen, har tidligere sagt til VG at saken er et nederlag for Spesialenheten. – Siktelsen for menneskehandel har vært svært ødeleggende for min klients helse og for hennes arbeid i politiet. Det er en lettelse for henne at Spesialenheten ikke lenger mistenker henne for det, men saksbehandlingstiden for å komme dit har vært ekstremt lang, sa Larsen tidligere i høst.
Den 25 år gamle mannen fra Pakistan skulle møte i retten tiltalt for å ha gitt falske opplysninger til myndighetene. Men nå er saken mot 25-åringen trukket fordi han er som sunket i jorden.